Flavbeka orelstrigo

Flavbeka orelstrigo (Otus icterorhynchus) ankaŭ Cinama orelstrigo kaj Sabla orelstrigo estas malgranda specio de strigoj en la familio Strigedoj kaj genro Otus. Ĝi troviĝas en Afriko.

Taksonomio
Oni supozas, ke la Flavbeka orelstrigo estas baza en la genlinio de la genro Otus, kune kun la Sokoka orelstrigo (Otus ireneae), sed ne ekzistas genetika materialo por testi pri la Flavbeka orelstrigo. Krome, kelkaj fakuloj konsideras, ke la subspecioj de Flavbeka orelstrigo devus esti traktataj kiel du malsamaj specioj.

Subspecioj
Oni agnoskas du jenajn subspeciojn:
Otus icterorhynchus icterorhynchus: Okcidenta Afriko
Otus icterorhynchus holerythrus: nordokcidenta centra Afriko.

Aspekto
Malgranda strigo, kiu havas ĝenerale palan ruĝecbrunan koloron, simplan vizaĝon, palflavan bekon kaj flavajn okulojn. La pala strio laŭlonge de la ŝultroj estas sufiĉe evidenta. La plenkreskuloj estas palruĝbrunaj, fajne makulecaj per blanko kaj striecaj per flavecbruna koloro. La subaj partoj estas pli palaj kaj pli ruĝecbrunaj kun flavecbrunaj strioj kaj blankaj makuloj sur la ventro kaj pugo. La vosto, flugilplumoj kaj pli grandaj supraflugilaj kovriloj estas ruĝecbrunaj kaj striecaj per nigra koloro. Longo estas ĉirkaŭ 15 cm, kaj enverguro estas 45 cm.

Voĉo
La sono estas longa fajfa "dŭu" kiu malsupreniras laŭ tonalto.

Distribuado kaj habitato
La Flavbeka orelstrigo havas disan distribuadon tra afrikaj tropikaj pluvarbaroj; ĝi estis registrita el Gvineo, Liberio, Eburbordo, Ganao, Kameruno, Gabono, Kongo, Demokratia Respubliko Kongo kaj Centrafrika Respubliko.

La Flavbeka orelstrigo troviĝas en ĉiamverdaj arbaroj de malaltaj teroj, malfermaj kanopeaj arbaroj kaj veprejoj, aŭ en mozaikaj terenoj de malfermaj arbaroj.

Kutimaro 
La Flavbeka orelstrigo malofte videblas kaj malmulte oni scias pri ĝiaj kutimoj. Ĝi estas probable krepuskema kaj insektovora, manĝante plejparte akridojn kaj grilojn. La reprodukta sezono estas probable dum februaro kaj marto.

Referencoj

 Olson, Storrs L. (1985): IX.C. Strigiformes. En: Farner, D.S.; King, J.R. & Parkes, Kenneth C. (eld.): Avian Biology 8: 129–132. Academic Press, New York.
BirdLife Species Factsheet

 Eksteraj ligiloj 

Kategorio:Strigedoj
Kategorio:Birdoj de Afriko